Document ID: 32015D1875

Reference:
20.10.2015
BG
Официален вестник на Европейския съюз
L 275/38
РЕШЕНИЕ ЗА ИЗПЪЛНЕНИЕ (ЕС) 2015/1875 НА СЪВЕТА
от 8 октомври 2015 година
за подлагане на 4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)-2-(3-метоксифенил)циклохексанон (метоксетамин) на мерки за контрол
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
като взе предвид предложението на Европейската комисия,
като взе предвид становището на Европейския парламент,
като има предвид, че:
(1)
В съответствие с Решение 2005/387/ПВР на специална сесия на разширената научна комисия на Европейския център за мониторинг на наркотици и наркомании (ЕЦМНН) бяха изготвени доклади за оценка на риска относно новите психоактивни вещества 4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)2-(3-метоксифенил)циклохексанон (метоксетамин), които впоследствие бяха представени на Комисията и на Съвета на 23 април 2014 г.
(2)
25I-NBOMe, AH-7921, MDPV и метоксетаминът не бяха обект на оценка на равнището на Организацията на обединените нации по времето, когато беше поискана оценка на риска на равнището на Съюза, но те бяха оценени през юни 2014 г. от експертната комисия по наркозависимостите към Световната здравна организация.
(3)
По отношение на 25I-NBOMe, AH-7921, MDPV и метоксетамина няма установена или призната употреба за медицински цели в хуманната или ветеринарната медицина. С изключение на употребата им в аналитични референтни материали, в научноизследователската дейност, изследваща техните химични, фармакологични и токсикологични свойства в резултат от появата им на пазара на наркотици, а в случая с 25I-NBOMe, също и в областта на неврохимията, няма признаци те да се използват за други цели.
(4)
25I-NBOMe е мощно синтетично производно на 2,5-диметокси-4-йодофенетиламин (2C-I) — класически серотонергичен халюциноген, който от 2003 г. е подложен на оценка на риска и на мерки за контрол и наказателноправни санкции на равнището на Съюза по силата на Решение 2003/847/ПВР на Съвета (2).
(5)
Поради липсата на публикувани изследвания, в които се оценяват неговата остра и хронична токсичност, психологическото и поведенческото му въздействие и потенциалът му да предизвиква зависимост, както и поради ограничената информация и данни е трудно да се определи специфичното физическо въздействие на 25I-NBOMe. Клиничните наблюдения върху лица, които са използвали това вещество, показват, че то има халюциногенни ефекти и потенциал за причиняване на силна възбуда, объркване, интензивни звукови и визуални халюцинации, агресия, тежки злополуки и самонаранявания.
(6)
Досега с 25I-NBOMe се свързват четири смъртни случая, регистрирани в три държави членки. Остра токсичност, свързана с неговата употреба, е докладвана в четири държави членки, които са съобщили за 32 отравяния с нелетален изход. Ако това ново психоактивно вещество стане по-широко достъпно и използвано, последиците за личното и общественото здраве могат да бъдат значителни. Няма налична информация относно социалните рискове, свързани с 25I-NBOMe.
(7)
Двадесет и две държави членки и Норвегия са докладвали на ЕЦМНН и Европейската полицейска служба (Европол), че са открили 25I-NBOMe. Няма данни за това колко е разпространена употребата на 25I-NBOMe, но наличната ограничена информация сочи, че веществото може да се консумира на много места, като например в домашни условия, в барове, нощни клубове, на музикални фестивали.
(8)
25I-NBOMe се предлага публично на пазара и се продава по интернет като „химикал за научноизследователски цели“ и по данни от конфискации, взети проби, уебсайтове на ползватели и интернет търговци на дребно се предполага, че веществото се продава като отделен наркотик, а също така се предлага на пазара и като „разрешен от закона“ заместител на LSD. ЕЦМНН идентифицира над 15 търговци на дребно в интернет, които продават това вещество и може би са установени в Съюза и в Китай.
(9)
В доклада за оценка на риска се посочва, че са налице ограничени научни данни за 25I-NBOMe, и се изтъква, че са необходими допълнителни изследвания за определяне на здравните и социалните рискове, които поражда това вещество. Въпреки това наличните данни и информация дават достатъчно основание за въвеждането на мерки за контрол спрямо 25I-NBOMe на територията на Съюза. Поради породените от 25I-NBOMe рискове за здравето, документирани с откриването му при няколко смъртни случая, поради факта, че потребителите могат да го консумират, без да знаят за това, както и поради липсата на медицинска стойност или употреба на това вещество, по отношение на 25I-NBOMe следва да бъдат въведени мерки за контрол на територията на Съюза.
(10)
Тъй като шест държави членки контролират 25I-NBOMe съгласно националното си законодателство в съответствие със задълженията, произтичащи от Конвенцията на ООН от 1971 г. за психотропните вещества, а седем държави членки използват други законодателни мерки за контрол върху него, подлагането на посоченото вещество на мерки за контрол на територията на Съюза би допринесло да се избегнат евентуални пречки при трансграничното сътрудничество в областта на правоприлагането и в съдебната област и би спомогнало за предпазване от рисковете, които предлагането и употребата му биха могли да създадат.
(11)
AH-7921 е структурно нетипичен синтетичен опиоиден аналгетик, който е известен сред доставчици по интернет, на уебсайтове на ползватели и в медиите като „доксилам“ (doxylam). Той може лесно да бъде объркан с „доксиламин“ (doxylamine) — антихистаминово лекарство с успокояващо и приспивателно действие, което може да доведе до непреднамерено свръхдозиране.
(12)
Поради липсата на публикувани изследвания, в които се оценяват неговата остра и хронична токсичност, психологическото, поведенческото му въздействие и потенциалът му да предизвиква зависимост, както и поради ограничената информация и данни е трудно да се определи специфичното физическо въздействие на AH-7921. Въз основа на свидетелства на потребители изглежда, че въздействието на AH-7921 прилича на това на класическите опиоиди с усещането за лека еуфория, сърбеж и отпускане. Гаденето, изглежда, е типично неблагоприятно въздействие. В допълнение към изпитването на AH-7921 върху себе си, както и „употребата с развлекателна цел“, някои от потребителите свидетелстват за самолечение с този нов наркотик с цел облекчаване на болката, други — за облекчаване на абстинентни симптоми, дължащи се на преустановяване на използването на други опиоиди. Това може да е признак за потенциала на AH-7921 за разпространение сред лицата, инжектиращи си опиоиди.
(13)
Няма данни за това колко е разпространена употребата на AH-7921, но наличната информация показва, че веществото не е широко използвано, както и че когато се използва, това става в домашна обстановка.
(14)
В периода декември 2012 г. — септември 2013 г. в три държави членки са регистрирани 15 смъртни случая, при които в проби, взети след смъртта, е открито веществото AH-7921, използвано самостоятелно или в комбинация с други вещества. Макар да не е възможно да се определи със сигурност ролята на AH-7921 във всички тези смъртни случаи, в някои от тях веществото е изрично посочено в причината за смъртта. Една държава членка е докладвала за шест свързани с AH-7921 отравяния с нелетален изход. Ако това ново психоактивно вещество стане по-широко достъпно и използвано, последиците за личното и общественото здраве могат да бъдат значителни. Няма налична информация относно социалните рискове, свързани с AH-7921.
(15)
В доклада за оценка на риска се посочва, че са налице ограничени научни данни за AH-7921, и се изтъква, че са необходими допълнителни изследвания за определяне на здравните и социалните рискове, които поражда това вещество. Въпреки това наличните данни и информация дават достатъчно основание за въвеждането на мерки за контрол спрямо AH-7921 на територията на Съюза. Поради породените от AH-7921 рискове за здравето, документирани с откриването му при няколко регистрирани смъртни случая, поради факта, че потребителите могат да го консумират, без да знаят за това, както и поради липсата на медицинска стойност или употреба на това вещество, по отношение на AH-7921 следва да бъдат въведени мерки за контрол на територията на Съюза.
(16)
Тъй като една държава членка контролира AH-7921 съгласно националното си законодателство в съответствие със задълженията, произтичащи от Конвенцията на ООН от 1971 г. за психотропните вещества, а пет държави членки използват други законодателни мерки за контрол върху него, подлагането на посоченото вещество на мерки за контрол на територията на Съюза би допринесло да се избегне появата на пречки при трансграничното сътрудничество в областта на правоприлагането и в съдебната област и би спомогнало за предпазване от рисковете, които предлагането и употребата му биха могли да създадат.
(17)
MDPV е заместено при пръстена синтетично производно на катинона, химически свързан с пировалерона, като последните две съединения са обект на контрол съгласно Конвенцията на ООН от 1971 г. за психотропните вещества.
(18)
Информация относно хроничната и острата токсичност, свързани с MDPV, както и относно психологическото и поведенческото въздействие и потенциала му да предизвиква зависимост, не е събирана по еднакъв начин в целия Съюз. По информация от публикувани изследвания, потвърдени от клинични случаи, се предполага, че макар и по-силен и по-дълготраен, наблюдаваният психофармакологичен профил на MDPV е подобен на този на кокаина и метамфетамина. Освен това беше установено, че капацитетът на MDPV да индуцира двигателна активност, тахикардия и хипертония е десет пъти по-висок.
(19)
Уебсайтове на ползватели показват, че свързаната с него остра токсичност може да предизвика неблагоприятно въздействие върху хората, сходно с въздействията, свързани с други стимуланти. Те включват параноидна психоза, тахикардия, хипертония, диафореза, дихателни проблеми, силна възбуда, звукови и визуални халюцинации, дълбоко безпокойство, хипертермия, изблици на насилие и дисфункция на повече от един орган.
(20)
В периода между септември 2009 г. и август 2013 г. в осем държави членки и Норвегия са регистрирани 108 смъртни случая, при които MDPV е открит в биологични проби, взети след смъртта, или е свързан с причината за смъртта. Осем държави членки са докладвали общо 525 свързани с MDPV отравяния с нелетален изход. Ако това ново психоактивно вещество стане по-широко достъпно и използвано, последиците за личното и общественото здраве могат да бъдат значителни.
(21)
От 2009 г. насам за откриване на MDPV в биологични проби, свързани с пътнотранспортни произшествия с летален и нелетален изход или с шофиране под въздействие на наркотици, е докладвано в четири държави членки.
(22)
MDPV е в наличност на пазара на наркотици в Съюза от ноември 2008 г., като за конфискации на MDPV в количества над един килограм е докладвано в 27 държави членки, Норвегия и Турция. MDPV се продава като отделно вещество, но е открито и в комбинация с други вещества. То е широко достъпно от интернет доставчици и търговци на дребно, „специализирани магазини“, както и улични търговци. По известни признаци може да се предполага, че съществува известна организираност при производството на таблетки и разпространението на това вещество на територията на Съюза.
(23)
В доклада за оценката на риска се посочва, че са необходими допълнителни изследвания за определяне на здравните и социалните рискове, породени от MDPV. Въпреки това наличните данни и информация дават достатъчно основание за въвеждането на мерки за контрол спрямо MDPV на територията на Съюза. Поради породените от MDPV рискове за здравето, документирани с откриването му при няколко регистрирани смъртни случая, поради факта, че потребителите могат да го консумират, без да знаят за това, както и поради липсата на медицинска стойност или употреба на това вещество, по отношение на MDPV следва да бъдат въведени мерки за контрол на територията на Съюза.
(24)
Тъй като двадесет и една държави членки контролират MDPV съгласно националното си законодателство в съответствие със задълженията, произтичащи от Конвенцията на ООН от 1971 г. за психотропните вещества, а четири държави членки използват други законодателни мерки за контрол върху него, подлагането на посоченото вещество на мерки за контрол на територията на Съюза би допринесло да се избегне появата на пречки при трансграничното сътрудничество в областта на правоприлагането и в съдебната област и би предпазило от рисковете, които предлагането и употребата му биха могли да създадат.
(25)
Метоксетаминът е арилциклохексиламин, сходен в химично отношение с кетамина и с контролираното в световен мащаб вещество фенциклидин (PCP). Подобно на кетамина и PCP, той има дисоциативни свойства.
(26)
Няма проучвания относно хроничната и острата токсичност, свързани с метоксетамина, нито относно психологическото и поведенческото му въздействие и потенциала му да предизвиква зависимост. От самостоятелно съобщаван опит в уебсайтове на ползватели се предполага наличие на неблагоприятни въздействия, подобни на отравяне с кетамин. Те включват гадене и силно повръщане, затруднения в дишането, припадъци, загуба на ориентация, тревожност, кататония, агресивност, халюцинации, параноя и психоза. В допълнение острите отравяния с метоксетамин могат да включват въздействия от стимуланти (възбуда, тахикардия и хипертония) и характеристики на церебралната дейност, които не се очакват при остро отравяне с кетамин.
(27)
Двадесет смъртни случая, свързани с метоксетамин, са докладвани от шест държави членки, които са открили веществото в проби, взети след смъртта. Метоксетамин е открит, употребяван самостоятелно или в комбинация с други вещества, при 20 отравяния с нелетален изход, докладвани от пет държави членки. Ако това ново психоактивно вещество стане по-широко достъпно и използвано, последиците за личното и общественото здраве могат да бъдат значителни.
(28)
От ноември 2010 г. двадесет и три държави членки, Турция и Норвегия са докладвали, че са открили метоксетамин. Има данни, че той се продава и употребява като отделно вещество, както и че се продава като „разрешен от закона“ заместител на кетамина от интернет търговци на дребно, „специализирани магазини“ и улични търговци на наркотици.
(29)
Количества над един килограм във формата на прах са били конфискувани в рамките на Съюза, но няма информация за евентуално участие на организираната престъпност. За производството на метоксетамин не се изисква сложно оборудване.
(30)
Данните за разпространението са ограничени до непредставителни проучвания в две държави членки. Те сочат, че разпространението на употребата на метоксетамина е по-ниско от това на кетамина. Наличната информация сочи, че той може да се консумира на много места, включително в домашни условия, в барове, нощни клубове, музикални фестивали.
(31)
В доклада за оценката на риска се посочва, че са необходими допълнителни изследвания за определяне на здравните и социалните рискове, породени от метоксетамина. Въпреки това наличните доказателства и информация дават достатъчно основания за въвеждането на мерки за контрол спрямо метоксетамина на територията на Съюза. Поради породените от метоксетамина рискове за здравето, документирани с откриването му при няколко регистрирани смъртни случая, поради факта, че потребителите могат да го консумират, без да знаят за това, както и поради липсата на медицинска стойност или употреба на това вещество, по отношение на метоксетамина следва да бъдат въведени мерки за контрол на територията на Съюза.
(32)
Тъй като девет държави членки контролират метоксетамина съгласно националното си законодателство в съответствие със задълженията, произтичащи от Конвенцията на ООН от 1971 г. за психотропните вещества, а девет държави членки използват други законодателни мерки за контрол върху него, подлагането на посоченото вещество на мерки за контрол на територията на Съюза би допринесло да се избегне появата на пречки при трансграничното сътрудничество в областта на правоприлагането и в съдебната област и би предпазило от рисковете, които предлагането и употребата му биха могли да създадат.
(33)
С Решение 2005/387/ПВР на Съвета се предоставят изпълнителни правомощия с цел на равнището на Съюза да се осигури бърза и основана на експертни становища реакция на появата на нови психоактивни вещества, установени и докладвани от държавите членки, чрез подлагане на тези вещества на мерки за контрол на територията на Съюза. Тъй като са изпълнени условията и процедурата за упражняването на тези изпълнителни правомощия, следва да бъде прието решение за изпълнение с цел веществата 25I-NBOMe, AH-7921, MDPV и метоксетамин да бъдат поставени под контрол на територията на Съюза.
(34)
В решението си от 16 април 2015 г. по съединени дела C-317/13 и C-679/13 (3) Съдът на Европейския съюз посочи, че преди да приеме решения за изпълнение на основание член 8, параграф 3 от Решение 2005/387/ПВР, Съветът следва да се консултира с Европейския парламент. Решение за изпълнение 2014/688/ЕС на Съвета (4) беше прието без такова предварително консултиране, с което следователно е допуснато процесуално нарушение. Поради това Решение за изпълнение 2014/688/ЕС следва да бъде заменено с настоящото решение.
(35)
С оглед да се осигури последователност на мерките за контрол на територията на Съюза, както и спазване на задълженията на държавите членки, произтичащи от Конвенцията на ООН от 1971 г. за психотропните вещества и Единната конвенция на ООН от 1961 г. по упойващите вещества във връзка с 4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)-2-(3-метоксифенил)циклохексанон (метоксетамин), настоящото решение следва да не засяга задълженията на държавите членки по отношение на крайния срок, в който да подложат тези нови психоактивни вещества на мерки за контрол и наказателноправни санкции в националното им право съгласно предвиденото в член 2 от Решение за изпълнение 2014/688/ЕС.
(36)
Дания е обвързана от Решение 2005/387/ПВР и поради това участва в приемането и прилагането на настоящото решение, което се отнася за изпълнението на Решение 2005/387/ПВР.
(37)
Ирландия е обвързана от Решение 2005/387/ПВР и поради това участва в приемането и прилагането на настоящото решение, което се отнася за изпълнението на Решение 2005/387/ПВР.
(38)
Обединеното кралство не е обвързано от Решение 2005/387/ПВР и поради това не участва в приемането на настоящото решение, което се отнася за изпълнението на Решение 2005/387/ПВР, и не е обвързано от него, нито от неговото прилагане,
ПРИЕ НАСТОЯЩОТО РЕШЕНИЕ:
Член 1
Въвеждат се мерки за контрол на територията на Съюза по отношение на следните нови психоактивни вещества:
а)
4-йодо-2,5-диметокси-N-(2-метоксибензил) фенилетиламин (25I-NBOMe);
б)
N-{[1-(диметиламино)циклохексил]метил}-3,4-дихлоробензамид (AH-7921);
в)
3,4-метилендиоксипировалерон (MDPV);
г)
2-(етиламино)-2-(3-метоксифенил) циклохексанон (метоксетамин).
Член 2
Решение за изпълнение 2014/688/ЕС се заменя, без да се засягат задълженията на държавите членки по отношение на крайния срок, в който да подложат 4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)-2-(3-метоксифенил)циклохексанон (метоксетамин) на мерки за контрол и наказателноправни санкции в националното им право съгласно предвиденото в член 2 от Решение за изпълнение 2014/688/ЕС.
Член 3
Настоящото решение влиза в сила в деня след публикуването му в Официален вестник на Европейския съюз.
Настоящото решение се прилага в съответствие с Договорите.
Съставено в Люксембург на 8 октомври 2015 година.
За Съвета
Председател
J. ASSELBORN
(1)  ОВ L 127, 20.5.2005 г., стр. 32.
(2)  Решение 2003/847/ПВР на Съвета от 27 ноември 2003 г. относно мерки за контрол и наказателни санкции за новите синтетични наркотици 2С-I, 2С-T-2, 2С-T-7 и TMA-2 (ОВ L 321, 6.12.2003 г., стр. 64).
(3)  Решение на Съда от 16 април 2015 г. по съединени дела C-317/13 и C-679/13, Европейски парламент/Съвет на Европейския съюз, ECLI:EU:C:2015:223.
(4)  Решение за изпълнение 2014/688/ЕС на Съвета от 25 септември 2014 г. за подлагане на 4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)-2-(3-метоксифенил)циклохексанон (метоксетамин) на мерки за контрол (ОВ L 287, 1.10.2014 г., стр. 22).

Summary:
Трафик на забранени наркотични вещества — Списък на психоактивни вещества
Трафик на забранени наркотични вещества — Списък на психоактивни вещества
 
РЕЗЮМЕ НА:
Решение 1999/615/ПВР относно контролни мерки и наказателноправни санкции по отношение на новия синтетичен наркотик 4-МТА 
Решение 2002/188/ПВР относно контролни мерки и наказателни санкции спрямо новия синтетичен наркотик PММА
Решение 2003/847/ПВР относно мерки за контрол и наказателни санкции за новите синтетични наркотици 2С-I, 2С-T-2, 2С-T-7 и TMA-2
Решение 2008/206/ПВР относно определянето на 1-бензилпиперазин (BZP) като ново психоактивно вещество, подлежащо на контролни мерки и наказателни разпоредби
Решение 2010/759/ЕС за въвеждане на мерки за контрол спрямо 4-метилметкатинон (мефедрон)
Решение за изпълнение (ЕС) 2015/1873 за подлагане на веществата 4-метил-5-(4-метилфенил)-4,5-дихидрооксазол-2-амин (4,4′-DMAR) и 1-циклохексил-4-(1,2-дифенилетил)пиперазин (MT-45) на мерки за контрол
Решение за изпълнение (ЕС) 2015/1874 за подлагане на веществото 4-метиламфетамин на мерки за контрол
Решение за изпълнение (ЕС) 2015/1875 за подлагане на 4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)-2-(3-метоксифенил)циклохексанон (метоксетамин) на мерки за контрол
Решение за изпълнение (ЕС) 2015/1876 за подлагане на веществото 5-(2-аминопропил)индол на мерки за контрол
Решение за изпълнение (ЕС) 2016/1070 за подлагане на 1-фенил-2-(пиролидин-1-ил)пентан-1-он (α-пиролидиновалерофенон, α-PVP) на мерки за контрол
Решение за изпълнение (ЕС) 2017/369 за въвеждането на мерки за контрол върху метил 2-[[1-(циклохексилметил)-1H-индол-3-карбонил]амино]-3,3-диметилбутаноат (MDMB-CHMICA)
Решение за изпълнение (ЕС) 2017/1774 за въвеждане на мерки за контрол на N- (1-фенетилпиперидин-4-ил)-N-фенилакриламид (акрилоилфентанил)
Решение за изпълнение (ЕС) 2017/2170 за въвеждане на мерки за контрол на N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил)
Решение за изпълнение (ЕС) 2018/747 за въвеждане на мерки за контрол по отношение на новото психоактивно вещество N-(1-амино-3,3-диметил-1-оксобутан-2-ил)-1-(циклохексилметил)-1H-индазол-3-карбоксамид (AB-CHMINACA)
Решение за изпълнение (ЕС) 2018/748 за въвеждане на мерки за контрол по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA)
Решение за изпълнение (ЕС) 2018/1463 за въвеждане на мерки за контрол по отношение на новите психоактивни вещества N-фенил-N-[1-(2-фенилетил)пиперидин-4-ил]циклопропанкарбоксамид (циклопропилфентанил) и 2-метокси-N-фенил-N-[1-(2-фенилетил)пиперидин-4-ил] ацетамид (метоксиацетилфентанил)
КАКВА Е ЦЕЛТА НА РЕШЕНИЯТА?
Те имат за цел да въведат мерки за контрол и наказателноправни санкции срещу трафика на нови психоактивни вещества (НПАВ)*.
ОСНОВНИ АСПЕКТИ
Списъкът на НПАВ включва: 1.Метилтиоамфетамин или 4-метилтиоамфетамин, както е посочено в Решение 1999/615/ПВР на Съвета.  2.Параметоксиметамфетамин или N-метил-1-(4-метокси-фенил)-2-аминопропан, както е посочено в Решение 2002/188/ПВР на Съвета.  3.2,5-диметокси-4-йодофенетиламин, 2,5 диметокси-4-етилтиофентиламин, 2,5 диметокси-4-(n)-пропилтиофенетиламин и 2,4,5-триметоксиамфетамин, както е посочено в Решение 2003/847/ПВР на Съвета.  4.1-бензилпиперазин, 1-бензил-1,4-диазоциклохексан, N-бензилпиперазин или бензилпиперазин, както е посочено в Решение 2008/206/ПВР на Съвета.  5.4-метилметкатинон, както е посочено в Решение 2010/759/ЕС на Съвета.  6.4-метил-5-(4-метилфенил)-4,5-дихидрооксазол-2-амин (4,4′-DMAR) и 1-циклохексил-4-(1,2-дифенилетил)пиперазин (MT-45), както е посочено в Решение за изпълнение (ЕС) 2015/1873 на Съвета.  7.4-метиламфетамин, както е посочено в Решение за изпълнение (ЕС) 2015/1874 на Съвета.  8.4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)-2-(3-метоксифенил)циклохексанон (метоксетамин), както е посочено в Решение за изпълнение (ЕС) 2015/1875 на Съвета.  9.5-(2-аминопропил)индол, както е посочено в Решение за изпълнение (ЕС) 2015/1876 на Съвета.  10.1-фенил-2-(пиролидин-1-ил)пентан-1-он (α-пиролидиновалерофенон, α-PVP), както е посочено в Решение за изпълнение (ЕС) 2016/1070 на Съвета.  11.Метил 2-[[1-(циклохексилметил)-1H-индол-3-карбонил]амино]-3,3-диметилбутаноат (MDMB-CHMICA), както е посочено в Решение за изпълнение (ЕС) 2017/369 на Съвета.  12.N- (1-фенетилпиперидин-4-ил)-N-фенилакриламид (акрилоилфентанил), както е посочено в Решение за изпълнение (ЕС) 2017/1774 на Съвета.  13.N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил), както е посочено в Решение за изпълнение (ЕС) 2017/2170 на Съвета.  14.N-(1-амино-3,3-диметил-1-оксобутан-2-ил)-1-(циклохексилметил)-1H-индазол-3-карбоксамид (AB-CHMINACA), както е посочено в Решение за изпълнение (ЕС) 2018/747 на Съвета.  15.1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA), както е посочено в Решение за изпълнение (ЕС) 2018/748 на Съвета.  16.N-фенил-N-[1-(2-фенилетил)пиперидин-4-ил]циклопропанкарбоксамид (циклопропилфентанил), както е посочено в Решение за изпълнение (ЕС) 2018/1463 на Съвета.   17.2-метокси-N-фенил-N-[1-(2-фенилетил)пиперидин-4-ил] ацетамид (метоксиацетилфентанил), както е посочено в Решение за изпълнение (ЕС) 2018/1463 на Съвета.   Европейската комисия може да добавя допълнителни НПАВ към списъка чрез делегиран акт.
ОТКОГА СЕ ПРИЛАГАТ РЕШЕНИЯТА?
Решенията се прилагат както следва:
Решение 1999/615/ПВР на Съвета
17 септември 1999 г.
Решение 2002/188/ПВР на Съвета
7 март 2002 г.
Решение 2003/847/ПВР на Съвета
7 декември 2003 г.
Решение 2008/206/ПВР на Съвета
8 март 2008 г.
Решение 2010/759/EС на Съвета
9 декември 2010 г.
Решение за изпълнение 2015/1873 на Съвета
21 октомври 2015 г.
Решение за изпълнение 2015/1874 на Съвета
21 октомври 2015 г.
Решение за изпълнение 2015/1875 на Съвета
21 октомври 2015 г.
Решение за изпълнение 2015/1876 на Съвета
21 октомври 2015 г.
Решение за изпълнение 2016/1070 на Съвета
3 юли 2016 г.
Решение за изпълнение 2017/369 на Съвета
4 март 2017 г.
Решение за изпълнение 2017/1774 на Съвета
30 септември 2017 г.
Решение за изпълнение 2017/2170 на Съвета
23 ноември 2017 г.
Решение за изпълнение 2018/747 на Съвета
23 май 2018 г.
Решение за изпълнение 2018/748 на Съвета
23 май 2018 г.
Решение за изпълнение 2018/1463 на Съвета
2 октомври 2018 г.
ОБЩА ИНФОРМАЦИЯ
Стратегията на ЕС за борба с наркотиците за периода 2013—2020 г. се изпълнява чрез два последователни четиригодишни планa за действие.
За допълнителна информация вж.:Политика в областта на наркотиците (Европейска комисия).  
ОСНОВНИ ПОНЯТИЯ
Ново психоактивно вещество: вещество в чиста форма или в препарат, което не е обхванато от Единната конвенция на Обединените нации по упойващите вещества от 1961 г., изменена с Протокола от 1972 г., или с Конвенцията на ООН за психотропните вещества от 1971 г., но може да представлява риск за здравето или обществото, подобно на веществата, обхванати от тези Конвенции.
ОСНОВНИ ДОКУМЕНТИ
Решение 1999/615/ПВР на Съвета от 13 септември 1999 година относно контролни мерки и наказателноправни санкции по отношение на новия синтетичен наркотик 4-МТА (ОВ L 244, 16.9.1999 г., стр. 1)
Решение 2002/188/ПВР на Съвета от 28 февруари 2002 година относно контролни мерки и наказателни санкции спрямо новия синтетичен наркотик PММА (OВ L 63, 6.3.2002 г., стр. 14)
Решение 2003/847/ПВР на Съвета от 27 ноември 2003 година относно мерки за контрол и наказателни санкции за новите синтетични наркотици 2С-I, 2С-T-2, 2С-T-7 и TMA-2 (OВ L 321, 6.12.2003 г., стр. 64—65)
Решение 2008/206/ПВР на Съвета от 3 март 2008 година относно определянето на 1-бензилпиперазин (BZP) като ново психоактивно вещество, подлежащо на контролни мерки и наказателни разпоредби (OВ L 63, 7.3.2008 г., стр. 45—46)
Решение 2010/759/ЕС на Съвета от 2 декември 2010 година за въвеждане на мерки за контрол спрямо 4-метилметкатинон (мефедрон) (OВ L 322, 8.12.2010 г., стр. 44—45)
Решение за изпълнение (ЕС) 2015/1873 на Съвета от 8 октомври 2015 година за подлагане на веществата 4-метил-5-(4-метилфенил)-4,5-дихидрооксазол-2-амин (4,4′-DMAR) и 1-циклохексил-4-(1,2-дифенилетил)пиперазин (MT-45) на мерки за контрол (OВ L 275, 20.10.2015 г., стр. 32—34)
Решение за изпълнение (ЕС) 2015/1874 на Съвета от 8 октомври 2015 година за подлагане на веществото 4-метиламфетамин на мерки за контрол (OВ L 275, 20.10.2015 г., стр. 35—37)
Решение за изпълнение (ЕС) 2015/1875 на Съвета от 8 октомври 2015 година 4-йодо-2,5-диметокси-N-(2-метоксибензил)фенилетиламин (25I-NBOMe), N-{[1-(диметиламино)циклохексил]метил}-3,4-дихлоробензамид (AH-7921), 3,4-метилендиоксипировалерон (MDPV) и 2-(етиламино)-2-(3-метоксифенил)циклохексанон (метоксетамин) (OВ L 275, 20.10.2015 г., стр. 38—42)
Решение за изпълнение (ЕС) 2015/1876 на Съвета от 8 октомври 2015 година за подлагане на веществото 5-(2-аминопропил)индол на мерки за контрол (OВ L 275, 20.10.2015 г., стр. 43—45)
Решение за изпълнение (ЕС) 2016/1070 на Съвета от 27 юни 2016 година за подлагане на 1-фенил-2-(пиролидин-1-ил)пентан-1-он (α-пиролидиновалерофенон, α-PVP) на мерки за контрол (OВ L 178, 2.7.2016 г., стр. 18—20)
Решение за изпълнение (ЕС) 2017/369 на Съвета от 27 февруари 2017 година за въвеждането на мерки за контрол върху метил 2-[[1-(циклохексилметил)-1H-индол-3-карбонил]амино]-3,3-диметилбутаноат (MDMB-CHMICA) (OВ L 56, 3.3.2017 г., стр. 210—212)
Решение за изпълнение (ЕС) 2017/1774 на Съвета от 25 септември 2017 година за въвеждане на мерки за контрол на N-(1-фенетилпиперидин-4-ил)-N-фенилакриламид (акрилоилфентанил) (ОВ L 251, 29.9.2017 г., стр. 21—22)
Решение за изпълнение (ЕС) 2017/2170 на Съвета от 15 ноември 2017 година за въвеждане на мерки за контрол на N-фенил-N-[1-(2-фенилетил)пиперидин-4-ил]фуран-2-карбоксамид (фуранилфентанил) (OВ L 306, 22.11.2017 г., стр. 19—20)
Решение за изпълнение (ЕС) 2018/747 на Съвета от 14 май 2018 година за въвеждане на мерки за контрол по отношение на новото психоактивно вещество N-(1-амино-3,3-диметил-1-оксобутан-2-ил)-1-(циклохексилметил)-1H-индазол-3-карбоксамид (AB-CHMINACA) (OВ L 125, 22.5.2018 г., стр. 8—9)
Решение за изпълнение (ЕС) 2018/748 на Съвета от 14 май 2018 година за въвеждане на мерки за контрол по отношение на новото психоактивно вещество 1-(4-цианобутил)-N-(2-фенилпропан-2-ил)-1H-индазол-3-карбоксамид (CUMYL-4CN-BINACA) (OВ L 125, 22.5.2018 г., стр. 10—11)
Решение за изпълнение (ЕС) 2018/1463 на Съвета от 28 септември 2018 година за въвеждане на мерки за контрол по отношение на новите психоактивни вещества N-фенилN-[1-(2-фенилетил)пиперидин-4-ил]циклопропанкарбоксамид (циклопропилфентанил) и 2-метокси-N-фенил-N-[1-(2-фенилетил)пиперидин-4-ил] ацетамид (метоксиацетилфентанил) (ОВ L 245, 1.10.2018 г., стр. 9—11)
СВЪРЗАНИ ДОКУМЕНТИ
Делегирана директива (ЕС) 2019/369 на Комисията от 13 декември 2018 година за изменение на приложението към Рамково решение 2004/757/ПВР на Съвета във връзка с включването на нови психоактивни вещества в определението за „наркотици“ (ОВ L 66, 7.3.2019 г., стр. 3—5)
Регламент (ЕС) 2017/2101 на Европейския парламент и на Съвета от 15 ноември 2017 година за изменение на Регламент (ЕО) № 1920/2006 по отношение на обмена на информация, системата за ранно предупреждение и процедурата за оценка на риска относно новите психоактивни вещества (OВ L 305, 21.11.2017 г., стр. 1—7)
Директива (ЕС) 2017/2103 на Европейския парламент и на Съвета от 15 ноември 2017 година за изменение на Рамково решение 2004/757/ПВР на Съвета с цел включване на нови психоактивни вещества в определението за „наркотици“ и за отмяна на Решение 2005/387/ПВР на Съвета (OВ L 305, 21.11.2017 г., стр. 12—18)
Стратегия на ЕС за борба с наркотиците (2013—2020 г.) (OВ C 402, 29.12.2012 г., стр. 1—10)
Регламент (ЕО) № 1920/2006 на Европейския парламент и на Съвета от 12 декември 2006 година относно Европейския център за мониторинг на наркотици и наркомании (преработен) (OВ L 376, 27.12.2006 г., стр. 1—13)
Последващите изменения на Регламент (ЕО) № 1920/2006 са инкорпорирани в първоначалния текст. Тази консолидирана версия е само за документална справка.
Рамково решение 2004/757/ПВР на Съвета от 25 октомври 2004 година за установяване на минималните разпоредби относно съставните елементи на наказуемите деяния и прилаганите наказания в областта на трафика на наркотици (OВ L 335, 11.11.2004 г., стр. 8—11)
Вж. консолидираната версия.
последно актуализация 02.04.2019